La mala e lo gat

 Qu'an hèit aquí lo calhòc, dens la mia crampa. Ua mala nega, dont lusís de coire, e un gat dont se n'arrid, un gat de piastre, a la cornisha deu cabinet, e dont huma ua pipa de marin. Que'm velhan tots dus quan dròmi. Que'm sonhan quan rèvi. Me hèn aparelhar, lo ser. Vinón s'arrecaptar ací, après longs e longs viatges. Que pareish, lo gatiràs, calme com sovent los hòus, e crudèu, e que'm parla de la mar, de sas isclas, enlà. La mala, era, qu'a galopat lo mon, e sèi pas çò qué s'i estuja dehens. L'èi pas jamèi aubèrta. Qu'es plea, e'm pensi, de viatges, de navius, de temps passat : de chapèus benlèu.

 Lo gat de plastre e la mala deu cosin de las Antilhas. Lo cosin n'èra bèthlèu au cap deus sons sèt ans d'estar sordat ; li damorèva pas mèi sonque dus mes. Vinó a nòste, en permission. A la soa mair, li demandè los sòus dont s'èra esparnhats a las guèrras, e de davant. Qu'èra lo mèi hardit au tribalh, e lo mèi doç de la nòsta familha. La mair que li anó cúlher los sòus dab plesir.

 Quauques temps mèi tard, los gendarmas de Brocars qu'arribèn, per li domandar novelas. Lo hilh qu'avè desertat. Ic avè tot dishat : la soa nòvia, la soa mair, l'ostau. Entenón pas mèi parlar d'eth. Jamèi. Sonque un jorn, a la gara, nos hadón assàber d'i anar cúlher dab lo carriòt ua mala e un paquetràs. La mala e lo gat de plastre. E a bèths còps, la neit quan dròmi, que m'apèra lo gat, entau lunh, entà la mar, las isclas...